### NN 128/2024 (6.11.2024.), Uredba o davanju na uporabu nekretnina u vlasništvu Republike Hrvatske tijelima državne uprave, drugim subjektima i jedinicama lokalne ili područne (regionalne) samouprave

Vlada Republike Hrvatske

2123

Na temelju članka 40., a u vezi s člankom 32. i člankom 33. stavkom 2. Zakona o upravljanju nekretninama i pokretninama u vlasništvu Republike Hrvatske (»Narodne novine«, broj 155/23.), Vlada Republike Hrvatske je na sjednici održanoj 6. studenoga 2024. donijela

UREDBU

O DAVANJU NA UPORABU NEKRETNINA U VLASNIŠTVU REPUBLIKE HRVATSKE TIJELIMA DRŽAVNE UPRAVE, DRUGIM SUBJEKTIMA I JEDINICAMA LOKALNE ILI PODRUČNE (REGIONALNE) SAMOUPRAVE

I. OPĆE ODREDBE

Članak 1.

(1) Ovom Uredbom uređuje se postupak davanja na uporabu neizgrađenog građevinskog zemljišta, građevina sa zemljištem za redovitu uporabu te građevine, stanova i poslovnih prostora (u daljnjem tekstu: nekretnina) za potrebe rada odnosno obavljanja poslova iz nadležnosti tijela državne uprave, proračunskih korisnika državnog proračuna Republike Hrvatske, pravnih osoba s javnim ovlastima, drugih pravnih osoba osnovanih posebnim propisima čiji je osnivač Republika Hrvatska, javnih visokih učilišta, parlamentarnih političkih stranaka i nezavisnih saborskih zastupnika, osim ako tim tijelima navedene nekretnine nisu povjerene na upravljanje na temelju prije donesene odluke javnopravnog tijela, sukladno članku 32. Zakona o upravljanju nekretninama i pokretninama u vlasništvu Republike Hrvatske (»Narodne novine«, broj 155/23. – u daljnjem tekstu: Zakon) te pretpostavke za sklapanje ugovora o zakupu između tih tijela i trećih osoba.

(2) Ovom Uredbom uređuje se postupak davanja na uporabu nekretnina za potrebe rada odnosno obavljanja poslova iz nadležnosti tijela jedinica lokalne i područne (regionalne) samouprave i ustanova čiji je osnivač jedinica lokalne i područne (regionalne) samouprave, sukladno članku 33. stavku 2. Zakona.

II. POSTUPAK DAVANJA NA UPORABU NEKRETNINA TIJELIMA DRŽAVNE UPRAVE I DRUGIM KORISNICIMA DRŽAVNOG PRORAČUNA

Članak 2.

(1) Ministarstvo nadležno za državnu imovinu (u daljnjem tekstu: Ministarstvo), na temelju obrazloženog zahtjeva, daje bez naknade, na uporabu tijelima državne uprave i drugim tijelima koji su proračunski korisnici državnog proračuna Republike Hrvatske nekretnine za potrebe rada odnosno obavljanja poslova iz njihove nadležnosti.

(2) Tijelo iz stavka 1. ovoga članka dužno je u obrazloženom zahtjevu iz stavka 1. ovoga članka, putem obrasca koji je dostupan na mrežnim stranicama Ministarstva, navesti lokaciju nekretnine, svrhu zbog koje se traži dodjela nekretnine na uporabu, broj djelatnika za čiji se smještaj traži nekretnina, rok na koji se traži dodjela nekretnine na uporabu, tražena površina i eventualno druge karakteristike nekretnine.

(3) Površina po jednom zaposlenom djelatniku može iznositi do maksimalno 15 m² radnog prostora, uvećano za prostor potreban za rad sa strankama i ostale prostore nužne za redovito obavljanje djelatnosti, kao što su skladišni, arhivski i/ili sanitarni prostor i slični prostori.

(4) Tijelo iz stavka 1. ovoga članka ne plaća naknadu za uredski dio poslovnog prostora koji površinom prelazi maksimalne kriterije za veličinu prostora po zaposleniku iz stavka 3. ovoga članka.

(5) Tijelo iz stavka 1. ovoga članka kojem su nekretnine u vlasništvu Republike Hrvatske dane na uporabu bez naknade, od trenutka primopredaje nekretnine, preuzima sva vlasnička prava, osim prava na otuđenje i opterećenje nekretnine, kao i sve vlasničke obveze u odnosu na dodijeljenu nekretninu i obveznik je investicijskog i redovitog održavanja nekretnina te je dužno plaćati sve troškove vezane uz dodijeljenu nekretninu kao što su: utrošak električne i toplinske energije, utrošak plina i vode, dimnjačarske usluge, odvoz otpada, komunalne i vodne naknade, radiotelevizijske pristojbe, telefon, internet, pričuva i sve druge obveze.

(6) U slučaju da je nekretnina dodijeljena na uporabu dvama ili više tijela iz stavka 1. ovoga članka i/ili tijelima ili osobama iz članaka 6. i 8. ove Uredbe, Ministarstvo će odrediti jedno od tih tijela kao nositelja prava uporabe koje će s ostalim korisnicima nekretnine sporazumno urediti preuzimanje obveza iz stavka 5. ovoga članka.

(7) Tijelo iz stavka 1. ovoga članka dužno je osigurati potrebna financijska sredstva na poziciji državnog proračuna Republike Hrvatske za podmirivanje troškova i obveza iz stavka 5. ovoga članka.

Članak 3.

(1) Ministarstvo će, razmatrajući obrazloženi zahtjev tijela iz članka 2. stavka 1. ove Uredbe, odluku o uporabi nekretnine donijeti u skladu s:

– djelatnošću podnositelja zahtjeva

– brojem zaposlenih i radom sa strankama

– raspoloživim nekretninama

– zahtjevima drugih tijela iz članka 2. stavka 1. ove Uredbe.

(2) Ministarstvo će se, u roku od 90 dana od dana zaprimanja zahtjeva, očitovati tijelu iz članka 2. stavka 1. ove Uredbe raspolaže li traženom nekretninom.

(3) Ako je više tijela iz članka 2. stavka 1. ove Uredbe i/ili tijela ili osoba iz članaka 6. i 8. ove Uredbe, iskazalo interes za davanjem na uporabu iste nekretnine, Ministarstvo će, u suradnji s podnositeljima zahtjeva donijeti odluku o uporabi nekretnine vodeći pri tom računa o svrsi zbog koje se traži dodjela nekretnine na uporabu, broju djelatnika koji će istu koristiti, potrebama tijela za hitnom dodjelom na uporabu, osiguranim sredstvima za privođenje nekretnine namjeni, obvezama tijela za provedbu europskih i/ili međunarodnih projekata odnosno preuzetih obveza te drugim opravdanim razlozima kao i činjenici da prednost pri dodjeli na uporabu nekretnina imaju tijela koja sredstva za obavljanje svoje djelatnosti ostvaruju isključivo iz državnog proračuna Republike Hrvatske.

Članak 4.

(1) Ministarstvo će o zaprimljenom zahtjevu tijela iz članka 2. stavka 1. ove Uredbe obavijestiti nadležna tijela kojima su sukladno Zakonu povjereni poslovi upravljanja nekretninama radi očitovanja o raspoloživosti nekretnine u svrhu dodjele na uporabu.

(2) Ministarstvo će na temelju očitovanja nadležnih tijela iz stavka 1. ovoga članka i provjerom u Internom registru nekretnina (IRN) utvrditi postoji li nekretnina koju se tijelu iz članka 2. stavka 1. ove Uredbe može ponuditi na pregled u svrhu dodjele na uporabu.

(3) Nakon pregleda ponuđene nekretnine, tijelo iz članka 2. stavka 1. ove Uredbe dužno se u roku od 45 dana očitovati Ministarstvu odgovara li ponuđena nekretnina svrsi zbog koje je zatražena dodjela nekretnina na uporabu i navesti rok koji je potreban da predmetnu nekretninu privede namjeni, a koji rok ne može biti duži od tri godine i počinje teći od dana primopredaje nekretnine.

(4) Tijelo iz članka 2. stavka 1. ove Uredbe može nakon pregleda ponuđene nekretnine, u roku iz stavka 3. ovoga članka, istu odbiti samo ako ponuđena nekretnina ne odgovara kriterijima propisanim posebnim propisima za obavljanje registrirane djelatnosti tog tijela ili ako su troškovi preseljenja i privođenja namjeni ponuđene nekretnine nerazmjerno veći od prosječnog iznosa tržišne zakupnine ili zakupnine za nekretnine koju tijelo već koristi temeljem ranije sklopljenih ugovora o zakupu.

(5) Ministarstvo će po zaprimanju očitovanja iz stavka 3. ovoga članka, da ponuđena nekretnina odgovara svrsi, donijeti odluku o uporabi nekretnine i dostaviti tijelu iz članka 2. stavka 1. ove Uredbe ugovor o uporabi nekretnine radi potpisivanja.

(6) Primopredaja nekretnine obavit će se nakon sklapanja ugovora o uporabi nekretnine, a primopredaji će nazočiti i predstavnik nadležnog tijela kojemu su povjereni poslovi upravljanja nekretninom sukladno Zakonu kojem će se dostaviti ugovor o uporabi nekretnine.

(7) Ugovor o uporabi nekretnine stupa na snagu danom primopredaje nekretnine.

(8) Stupanjem na snagu ugovora o uporabi nekretnine upravljanje navedenom nekretninom preuzima Ministarstvo.

(9) Ako tijelo iz članka 2. stavka 1. ove Uredbe odustane od sklapanja ugovora o uporabi nekretnine nakon donošenja odluke o uporabi nekretnine, navedena odluka će se staviti izvan snage.

Članak 5.

(1) Tijelo iz članka 2. stavka 1. ove Uredbe dužno je nekretnine dane na uporabu privesti namjeni u roku iz članka 4. stavka 3. ove Uredbe i u istom roku Ministarstvu dostaviti odgovarajući dokaz o privođenju nekretnine namjeni.

(2) Ako tijelo iz članka 2. stavka 1. ove Uredbe iz opravdanih razloga, primjerice zbog nemogućnosti ishođenja građevinske ili uporabne dozvole, izvanrednih i nepredvidivih okolnosti kao što su potres, poplava, požar odnosno skrivenih mana ili naknadno utvrđenih pravnih i/ili materijalnih nedostataka nekretnine, nije u mogućnosti u roku iz članka 4. stavka 3. ove Uredbe, privesti dodijeljenu nekretninu namjeni, dužno je prije isteka navedenog roka, dostaviti Ministarstvu obrazloženi zahtjev za produženje roka za privođenje nekretnine namjeni u kojem zahtjevu je dužno navesti u kojem dodatnom roku će nekretninu privesti namjeni ili dostaviti izjavu ovlaštene osobe za zastupanje tijela kojom raskida ugovor o uporabi nekretnine.

(3) Ako tijelo iz članka 2. stavka 1. ove Uredbe ne dostavi Ministarstvu odgovarajući dokaz o privođenju nekretnine namjeni u roku iz članka 4. stavka 3. ove Uredbe ili roku iz stavka 2. ovoga članka, ugovor o uporabi nekretnine smatra se raskinutim danom isteka roka za privođenje nekretnine namjeni i navedeno tijelo je dužno predati nekretninu u posjed Ministarstvu slobodnu od osoba i stvari.

(4) U slučaju raskida ugovora o uporabi nekretnine sukladno stavku 3. ovoga članka, tijelo iz članka 2. stavka 1. ove Uredbe dužno je snositi sve troškove i obveze iz članka 2. stavka 5. ove Uredbe do dana primopredaje nekretnine Ministarstvu.

(5) Ako tijelo iz članka 2. stavka 1. ove Uredbe do dana raskida ugovora o uporabi nekretnine sukladno stavcima 2. i 3. ovoga članka, nije poduzelo radnje u svrhu održavanja nekretnine te Ministarstvo u trenutku preuzimanja nekretnine utvrdi da nekretnina predstavlja opasnost za zdravlje i život ljudi i/ili imovinu, Ministarstvo neće preuzeti nekretninu sve dok tijelo iz članka 2. stavka 1. ove Uredbe ne poduzme radnje kojima će nekretninu dovesti u stanje u kojem neće predstavljati opasnost.

(6) Tijelo iz članka 2. stavka 1. ove Uredbe, odnosno tijelo ili osoba iz članaka 6. i 8. ove Uredbe, izuzev parlamentarnih političkih stranaka i nezavisnih saborskih zastupnika, je ovlašteno u svrhu uređenja i prilagodbe nekretnine svrsi zbog koje je ista dodijeljena na uporabu, bez suglasnosti Ministarstva, obavljati sve građevinske radove, činiti preinake kojima se mijenja konstrukcija, raspored, površina, namjena ili vanjski izgled nekretnine te izvršiti radove u svrhu uređenja prostora ili radi sniženja troškova energije i održavanja, u skladu s važećim propisima.

(7) Parlamentarne političke stranke i nezavisni saborski zastupnici radove iz stavka 6. ovoga članka mogu izvoditi samo uz suglasnost Ministarstva.

(8) Tijelo iz članka 2. stavka 1. ove Uredbe dužno je osigurati potrebna financijska sredstva na poziciji državnog proračuna Republike Hrvatske za radove iz stavaka 5. i 6. ovoga članka.

III. POSTUPAK DAVANJA NA UPORABU NEKRETNINA DRUGIM SUBJEKTIMA

Članak 6.

(1) Ministarstvo daje na uporabu nekretnine u vlasništvu Republike Hrvatske bez provođenja javnog natječaja i uz naknadu pravnim osobama s javnim ovlastima, drugim pravnim osobama osnovanim posebnim propisom čiji je osnivač Republika Hrvatska, javnim visokim učilištima, parlamentarnim političkim strankama i nezavisnim saborskim zastupnicima za potrebe obavljanja poslova iz njihova djelokruga (u daljnjem tekstu: drugi subjekti).

(2) Davanje na uporabu nekretnina drugim subjektima vršit će se na temelju obrazloženog zahtjeva podnesenog putem obrasca koji je dostupan na mrežnim stranicama Ministarstva.

(3) Naknada za uporabu nekretnine utvrđuje se prema općem aktu jedinice lokalne samouprave na čijem se području nalazi nekretnina koja se daje na uporabu, a kojim općim aktom su propisani kriteriji koje za određivanje visine zakupnine ili naknade za nekretnine u svom vlasništvu donose nadležna tijela jedinica lokalne samouprave ovisno o lokaciji na kojoj se nekretnina nalazi i djelatnosti koja će se u poslovnom prostoru obavljati.

(4) Ako jedinica lokalne samouprave u kojoj se nekretnina nalazi, nema propisane kriterije za davanje u zakup ili na korištenje nekretnina drugim subjektima, Ministarstvo će zatražiti od nadležnog upravnog tijela jedinice lokalne samouprave očitovanje o iznosu zakupnine ili naknade za korištenje koju je navedena jedinica lokalne samouprave odredila drugim subjektima za zakup ili korištenje nekretnine u vlasništvu te jedinice lokalne samouprave.

(5) Ako jedinica lokalne samouprave ne dostavi očitovanje Ministarstvu, sukladno stavku 4. ovoga članka, naknada će se utvrditi prema kriterijima koje je za određivanje visine zakupnine ili naknade za nekretnine u svom vlasništvu donijelo nadležno tijelo teritorijalno najbliže jedinice lokalne samouprave ovisno o lokaciji u kojoj se nekretnina nalazi i djelatnosti koja će se u poslovnom prostoru obavljati.

(6) Nakon zaprimanja zahtjeva iz stavka 2. ovoga članka Ministarstvo će na odgovarajući način primijeniti odredbe članaka 2. do 5. ove Uredbe.

IV. PRETPOSTAVKE ZA SKLAPANJE UGOVORA O ZAKUPU S TREĆIM OSOBAMA

Članak 7.

(1) Tijelo iz članka 2. stavka 1. ove Uredbe i drugi subjekti koji koriste prostore zakupljene od trećih osoba dužni su se obratiti Ministarstvu najkasnije šest mjeseci prije isteka ugovora o zakupu s upitom o raspoloživosti nekretnina u vlasništvu Republike Hrvatske za potrebe rada i obavljanja djelatnosti tih tijela, podnošenjem zahtjeva za dodjelu nekretnina na uporabu iz članka 2. stavka 2. i članka 6. stavka 2. ove Uredbe.

(2) Ministarstvo je dužno odgovoriti na upit, odnosno zahtjev iz stavka 1. ovoga članka u roku od 90 dana od dana zaprimanja tog zahtjeva.

(3) Ako Republika Hrvatska nema u vlasništvu odgovarajuću nekretninu za potrebe tijela iz članka 2. stavka 1. ove Uredbe i drugih subjekata, odnosno ukoliko isti odbiju ponuđenu nekretninu sukladno članku 4. stavku 4. ove Uredbe, navedena tijela ovlaštena su sklopiti ugovor o zakupu s trećim osobama.

(4) Tijelo iz članka 2. stavka 1. ove Uredbe i drugi subjekti dužni su prilikom sklapanja ugovora o zakupu s trećim osobama voditi se načelima dobrog financijskog upravljanja primjenom kojeg se visina zakupnine određuje u visini prosječne zakupnine gdje se nekretnina nalazi.

(5) Visina prosječne cijene zakupa utvrđuje se uvidom u Pregled tržišta nekretnina Republike Hrvatske koje na temelju članka 20. Zakona o procjeni vrijednosti nekretnina (»Narodne novine«, broj 78/15.) najmanje jednom godišnje za prethodnu godinu izdaje ministarstvo nadležno za poslove graditeljstva i prostornoga uređenja.

(6) Tijelo iz članka 2. stavka 1. odnosno drugi subjekti dužni su osigurati sredstva za zakup nekretnine i pokriće ostalih troškova zakupljene nekretnine na svojoj poziciji u državnom proračunu Republike Hrvatske odnosno u svom proračunu ili financijskom planu.

V. POSTUPAK DAVANJA NA UPORABU NEKRETNINA ZA SMJEŠTAJ TIJELA JEDINICA LOKALNE ILI PODRUČNE (REGIONALNE) SAMOUPRAVE ILI USTANOVA ČIJI JE OSNIVAČ JEDINICA LOKALNE I/ILI PODRUČNE (REGIONALNE) SAMOUPRAVE

Članak 8.

(1) Ministarstvo daje na uporabu nekretnine u vlasništvu Repub­like Hrvatske bez provođenja javnog natječaja i bez naknade pod uvjetom uzajamnosti jedinicama lokalne ili područne (regionalne) samouprave za potrebe rada odnosno obavljanja poslova iz nadležnosti tijela jedinica lokalne ili područne (regionalne) samouprave te ustanovama čiji je osnivač jedinica lokalne i/ili područne (regionalne) samouprave.

(2) Uvjet uzajamnosti iz stavka 1. ovoga članka podrazumijeva da jedinica lokalne ili područne (regionalne) samouprave i ustanova čiji je osnivač jedinica lokalne i/ili područne (regionalne) samouprave ne naplaćuju naknadu za korištenje, uporabu, zakup ili drugu naknadu tijelima državne uprave i drugim korisnicima državnog proračuna Republike Hrvatske koja su smještena u nekretninama u vlasništvu te jedinice lokalne ili područne (regionalne) samouprave odnosno u vlasništvu ustanove čiji je osnivač jedinica lokalne i/ili područne (regionalne) samouprave.

(3) Ovlaštenici iz stavka 1. ovoga članka dužni su u obrazloženom zahtjevu iz stavka 1. ovoga članka, putem obrasca koji je dostupan na mrežnim stranicama Ministarstva, navesti lokaciju nekretnine, svrhu zbog koje se traži dodjela nekretnine na uporabu, broj djelatnika za čiji se smještaj traži nekretnina, rok na koji se traži dodjela nekretnine na uporabu, tražena površina i eventualno druge karakteristike nekretnine.

(4) Nakon zaprimanja zahtjeva iz stavka 3. ovoga članka Ministarstvo će na odgovarajući način primijeniti odredbe članaka 2. do 5. ove Uredbe.

VI. PRIJELAZNA I ZAVRŠNA ODREDBA

Članak 9.

Danom stupanja na snagu ove Uredbe prestaje važiti Uredba o postupcima koji prethode sklapanju pravnih poslova raspolaganja nekretninama u vlasništvu Republike Hrvatske u svrhu dodjele na uporabu nekretnina za potrebe tijela državne uprave ili drugih tijela korisnika državnog proračuna te drugih osoba (»Narodne novine«, br. 95/18. i 58/22. – Odluka Ustavnog suda Republike Hrvatske).

Članak 10.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/24-03/61
 Urbroj: 50301-27/27-24-8
 Zagreb, 6. studenoga 2024.

Predsjednik
 mr. sc. Andrej Plenković, v. r.